Eskom se Trillian-inligting aan Brown gestuurLynne Brown, minister van openbare ondernemings (Foto: ANA) Lynne Brown, minister van openbare ondernemings, het antwoorde van Eskom ontvang oor die kragvoorsiener se verhouding met Trillian, ŉ Gupta-maatskappy. “Minister Brown het gisteraand Eskom se reaksie op haar navrae ontvang. Sy het gesê daar is vordering en Eskom sal binnekort meer besonderhede bekend maak,” het haar kantoor gesê. Brown het verlede Vrydag met Eskom se voorsitter Zethemba Khoza en waarnemende uitvoerende groepshoof Johnny Dladla vergader en die kragvoorsiener se “toewyding om bewerings van wanadministrasie en korrupsie vinnig aan te spreek”, bevraagteken. Sy het ŉ finale ultimatum aan Eskom gerig om besonderhede te verskaf oor sy verhouding met Trillian nadat sy hul aanvanklike reaksie as “onbehoorlik” en “traag” beskryf. Brown se kantoor het op 8 September gesê sy het die verslag bestudeer wat Eskom aan haar verskaf het oor sy verhouding met Trillian, maar sy benodig nog inligting van die kragvoorsiener. Eskom het vroeër erken dat hy gejok het oor betalings van meer as R1,5 miljard aan Trillian Capital Holdings. Die kragvoorsiener het vroeër aangevoer die betalings was regmatig ná ŉ verdoemende verslag oor Trillian deur adv. Geoff Budlender. Eskom het gesê die internasionale bestuursmaatskappy, Oliver Wyman, het bevind die betalings was “gebaseer op omsigtige kostes wat aangegaan is en waarde wat geskep is”. Eskom moes egter later bely dat Wyman die betalings bevraagteken het en ŉ regshersiening van die transaksies aanbeveel het. Budlender is deur die voormalige voorsitter van Trillian, Tokyo Sexwale, aangestel om die maatskappy se rol in staatskaping te ondersoek. In die verslag, wat in Junie vrygestel is, het hy bevind dat Eskom in 2016 altesaam R266 miljoen aan Trillian oorbetaal het vir dienste sonder kontrakte. Trillian is ŉ finansiëledienstemaatskappy. Salim Essa, ŉ naby sakevennoot van die Guptas, het in Junie sy besturende aandeel in die maatskappy verkoop toe druk oor bewerings van staatskaping in die maatskappy toegeneem het.